આજકાલ આપણે એવા કેટલાય લોકોને ઓળખીએ છીએ જે લોકો માત્ર પ્રોબ્લેમ વધારવાનું કામ કરે છે. એમને સોંપેલું કોઈ પણ કામ હોય એમાં ક્યાં ક્યાં મુશ્કેલી નડશે એ એમણે કામ કરવાની શરૂઆત કરતાં પહેલાં જ નક્કી કરી લીધું હોય છે. એમને કહેવામાં આવેલું કામ કે સોંપવામાં આવેલી જવાબદારીમાંથી કઈ રીતે છટકવું એ વિચારવા માટે એમની પાસે ઘણો સમય, બહાનાં કાઢવા માટે ઘણી શક્તિ અને જવાબદારી ન ઉઠાવવા કે કામ ન કરવા માટેનાં બહાનાં આપણે ગળે ઉતારવા માટે ઘણાં સંસાધન હોય છે. લગભગ દરેક વખતે આવા લોકો ‘શું કામ નહીં થઈ શકે’ એનાં કારણો શોધતા હોય છે. જ્યારે ખરેખર તો ‘કઈ રીતે થઈ શકે’ એના રસ્તા શોધવાની જરૂરિયાત હોય છે.